Diari Oficial de la Generalitat Valenciana


Sumari del DOGV 4910, del 24-12-2004 (2004/13871)

ORDE de 17 de desembre de 2004, de la Conselleria de Benestar Social, per la qual es convoquen els Premis Projectes Fi de Carrera en matèria d'Accessibilitat al Medi Físic 2005.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13638


Data del document
:   17-12-2004

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * premi cultural
    * mitjans per a discapacitats
    * distinció honorífica
    * universitat

ORDE de 17 de desembre de 2004, de la Conselleria de Benestar Social, per la qual es convoquen els Premis Projectes Fi de Carrera en matèria d'Accessibilitat al Medi Físic 2005. [2004/F13184]
  
La Conselleria de Benestar Social a través de la Direcció General d'Integració Social de Discapacitats desenvolupa cada any múltiples actuacions en matèria d'accessibilitat al medi físic, amb l'ànim que la societat es consciencie i implique activament per a aconseguir un hàbitat adequat per a tots, tot integrant a aquells que poden veure's afectats en la seua mobilitat i/o comunicació.
  
Dins del marc d'estes actuacions es convoquen els Premis Projectes Fi de Carrera en matèria d'accessibilitat al medi físic. Amb estos premis, que van dirigits a la comunitat universitària: futurs professionals, els seus professors-tutors i les universitats de la Comunitat Valenciana que impartixen carreres de tipus tècnic, es pretén potenciar la realització d'estudis en matèria d'accessibilitat que puguen concretar-se en projectes accessibles que milloren les nostres ciutats, tot eliminant les barreres que les puguen fer inaccessibles per a algunes persones amb limitacions en la seua mobilitat i/o comunicació.
  
Tenint en compte que la consecució de l'accessibilitat al medi físic és un procés que requerix temps i esforç, esta Conselleria considera necessari continuar la mateixa línia dels anys anteriors i mantindre'n la convocatòria.
  
Per això i en virtut de les facultats conferides per Decret 120/2003, d'11 de juliol, del Consell de la Generalitat pel qual s'aprova el Reglament Orgànic i Funcional de la Conselleria de Benestar Social, d'allò disposat en l'article 35 de la Llei de la Generalitat Valenciana, 5/1983, de Govern Valencià i l'article 47 del Text Refós de la Llei de la Hisenda Pública de la Generalitat Valenciana aprovat per Decret Legislatiu de 26 de juny de 1991, a proposta de la Direcció General d'Integració Social de Discapacitats,
  
ORDENE
  
Article 1. Objecte i participants
  
Es convoquen els Premis Projectes Fi de Carrera en matèria d'Accessibilitat al Medi Físic.
  
Els premis tenen com a objecte reconéixer els projectes/treballs fi de carrera realitzats per alumnes de la Universitat Politècnica de València, Escola Politècnica Superior d'Alacant, l'Escola Superior de Tecnologia i Ciències Experimentals de la Universitat Jaume I de Castelló, l'Escola Tècnica de Disseny Industrial Cardenal Herrera-CEU, l'Escola Tècnica Superior d'Enginyeria de la Universitat de València (Estudi General), l'Escola Politècnica Superior d'Elx i Escola Politècnica Superior d'Orihuela de la Universitat Miguel Hernández d'Elx el contingut dels quals aborda el tema de l'accessibilitat al medi físic i significa una millora en la qualitat de vida dels ciutadans i de les ciutadanes, així com la labor dels professors-tutors dels projectes i de les diferents escoles en què estan matriculats els alumnes.
  
Article 2. Seccions i quantia dels premis
  
S'establixen quatre premis de 6.000 euros, que s'adjudicaran en quatre seccions diferents:
  
1. Treballs d'accessibilitat: treballs l'objectiu principal del qual és la pròpia accessibilitat, tant estudis teòrics i d'investigació, com estudis pràctics.
  
2. Treballs genèrics: treballs en què, independentment de l'objectiu plantejat pels departaments o professors corresponents, resolguen, de la forma més adequada, l'accessibilitat com un paràmetre o requisit més dins del projecte global.
  
3. Ajudes tècniques: estudis sobre ajudes tècniques complementàries a l'urbanisme, edificació, transport i de la comunicació, així com d'aquelles que faciliten l'ús i gaudi de platges, especialment de l'aigua.
  
4. Treballs monogràfics: treballs l'objecte del qual siga l'accessibilitat en parcs i jardins. Estos treballs es poden desenvolupar en els aspectes previstos en els punts anteriors (accessibilitat, genèrics, ajudes tècniques) comprenent tant l'àmbit de l'urbanisme, el d'edificació, flora i mobiliari específic (jocs infantils accessibles).
  
L'import dels premis es distribuirà entre l'autor del projecte fi de carrera, al qual li correspondran 3.000 euros, el professor-tutor del projecte, corresponent-li a este 1.500 euros i l'escola universitària en què estiga matriculat l'autor del projecte, corresponent-li a esta última la quantitat de 1.500 euros.
  
En cas de quedar desert el premi en algun dels quatre apartats, podrà atorgar-se dins d'una altra secció, si el jurat estima que hi ha treballs mereixedors d'este.
  
Article 3. Presentació de treballs i documentació
  
3.1. Els treballs hauran de presentar-se directament en la Direcció General d'Integració Social de Discapacitats, sítia en el carrer de Colom, número 80, codi postal 46138, de València, tot emplenant la corresponent sol·licitud a què s'acompanye un sobre amb els treballs en l'exterior dels quals s'indique «Premis Projectes Fi de Carrera 2005». També podran presentar-se per mitjà de correu certificat o a través de qualsevol de les vies de presentació indirecta recollides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.2. Les persones interessades presentaran:
  
a) Un escrit en què es manifestarà la seua voluntat de presentar-se al concurs i en què constaran les següents dades relatives a (veure annex I):
  
1. Treball: títol i secció a què es presenta.
  
2. Autor/autora: nom i cognoms, domicili, telèfon i NIF.
  
3. Tutor/tutora: nom i cognoms, domicili, NIF, departament i escola.
  
b) Còpia del projecte final de carrera que incloga tot el material gràfic que forme part d'este. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
  
c) Certificat en què conste la data en què ha sigut aprovat el projecte a la universitat corresponent. La participació en la present convocatòria exigix que el projecte fi de carrera haja sigut aprovat per la universitat corresponent en el període comprés entre l'1 d'octubre del 2004 i el 30 de setembre del 2005.
  
d) Fotocòpia del DNI de l'autor del projecte.
  
3.3. Els treballs poden presentar-se en castellà o en valencià.
  
3.4. La presentació de les sol·licituds suposa l'acceptació de les bases de la convocatòria.
  
Article 4. Termini de presentació
  
El termini de presentació dels treballs començarà l'endemà de la publicació de la convocatòria en el Diari Oficial de la Generalitat Valenciana i finalitzarà el 14 d'octubre del 2005.
  
Article 5. Composició del jurat
  
La composició del jurat és la següent:
  
President: el director general d'Integració Social de Discapacitats o persona en qui delegue.
  
Vicepresident: el vicerector d'Investigació, Desenvolupament i Innovació de la Universitat Politècnica de València.
  
Vocals:
  
- El cap del Servici de l'Oficina Tècnica de Projectes i Obres de la Conselleria de Benestar Social.
  
- Un professor o una professora de la Universitat Politècnica de València per cada una de les quatre seccions establides en l'article 2, designats pel Rector de la Universitat.
  
- Un professor o una professora de l'Escola Politècnica Superior de la Universitat d'Alacant, designada pel director de l'Escola.
  
- Un professional expert en matèria d'accessibilitat designat pel director general d'Integració Social de Discapacitats.
  
- Un representant del Col·legi Oficial d'Arquitectes de la Comunitat Valenciana.
  
- Un representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
  
- Un tècnic/a de la Direcció General d'Integració Social de Discapacitats, que actuarà com a secretari/a.
  
El jurat podrà declarar deserts els premis.
  
Article 6. Resolució.
  
Es delega en el director general d'Integració Social de Discapacitats la resolució d'esta convocatòria, la qual es dictarà sobre la base del veredicte vinculant del jurat i esgotarà la via administrativa.
  
El termini màxim per a dictar una resolució serà d'un mes i mig comptador des de la data de finalització del termini de presentació de treballs, fixat en la present orde, sempre que s'haja dictat la Resolució de la consellera de Benestar Social, per la qual es done publicitat a la línia pressupostària que finançarà els premis convocats en la present Orde. En cas contrari, el termini màxim per a dictar una resolució serà d'un mes i mig comptat a partir de la data en què es dicte la resolució de la consellera de Benestar Social donant publicitat a l'esmentada línia pressupostària.
  
Article 7. Publicació i retirada dels treballs
  
La resolució de la convocatòria serà publicada en periòdics de difusió autonòmica, així com en la seu de la Direcció General d'Integració Social de Discapacitats.
  
La Direcció General d'Integració Social de Discapacitats, en virtut d'autorització expressa de l'autor o de l'autora, es reserva el dret a publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursants premiats que es fa referència en l'article 8 d'esta convocatòria.
  
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en este termini quedaran en poder de la Direcció General d'Integració Social de Discapacitats que podrà destruir-los o publicar-los, difondre'ls o reproduir-los totalment o parcialment.
  
Article 8. Obligacions de les persones premiades
  
1. Els autors dels projectes premiats hauran d'acreditar davant d'esta Direcció General d'Integració Social de Discapacitats en trobar-se al corrent de les seues obligacions tributàries i davant de la Seguretat Social per mitjà de les certificacions establides en els articles 13 al 16 del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. Esta acreditació es referirà al moment de la concessió del premi.
  
2. Emplenar i entregar en la Direcció General d'Integració Social de Discapacitats fitxa de manteniment de tercers.
  
3. Assumir les actuacions de control financer que corresponguen a la Intervenció General amb relació al premi concedit.
  
4. Comunicar a la Direcció General d'Integració Social de Discapacitats l'obtenció d'ajudes per la mateixa finalitat, procedents de l'administració pública o ens públics o privats.
  
5. Cedir a la Direcció General d'Integració Social de Discapacitats el treball, en el cas que resulte premiat, autoritzant a l'esmentada direcció general, per un període de 12 mesos i en qualsevol àmbit territorial, per a l'exercici dels drets de reproducció, distribució, comunicació pública i transformació dels projectes premiats.
  
Article 9. Pagament i justificació
  
El pagament de la totalitat de l'import es realitzarà una vegada dictada pel director general d'Integració Social de Discapacitats, la resolució d'adjudicació dels premis, en la mesura que esta resolució suposa la conformitat a la justificació de les quantitats atorgades i amb la prèvia acreditació que es troba al corrent de les seues obligacions tributàries i davant de la Seguretat Social en els casos en què siga necessari segons el que disposa la present convocatòria.
  
Article 10. Dotació pressupostària
  
La present convocatòria queda condicionada a l'existència en els pressupostos econòmics de l'any 2005, de crèdit adequat i suficient per a això, i s'haurà de publicar en el Diari Oficial de la Generalitat Valenciana a este efecte, la Resolució de la Conselleria de Benestar Social en què es determine l'aplicació pressupostària i la quantia global màxima que servisca de suport a esta.
  
DISPOSICIÓ FINAL
  
Primera
  
Contra les bases d'esta convocatòria podrà interposar-se, potestativament, recurs de reposició davant de l'òrgan que l'ha dictat, en el termini d'un mes comptador des de l'endemà de la seua publicació o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això d'acord amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga exercitar-se qualsevol altre recurs que considere convenient.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 17 de desembre de 2004
  
La consellera de Benestar Social,
  
ALICIA DE MIGUEL GARCÍA